  Наталья Тетерина Удмурт егитъёслэн «Удмурт-а мон?» кыкетӥ форумазы пыриськыны мылкыд карисьёслэсь куронъёссэс люканы кутскизы. Ужрад 1-тӥ толсуре Ижкарын Калыкъёслэн эшъяськон юртазы ортчоз. Со сярысь ивортодэтъя «Удмуртия» агентстволы удмурт егитъёслэн «Шунды» огазеяськонзылэн кивалтӥсез, форумез одӥгез радъясь Алина Чернова вераз. Солэн кылъёсызъя, форумлэн ужез 5 секциосъя люкемын луоз: дышетон, лулчеберет, туризм, ивортодэтъя технологиос но котырез умоятон-утялтон (благоустройство). Пыриськыны мылкыд карисьёс та ӧръёсъя одӥгзэ удысэз умоятонъя ӵектос кылдытонъя малпанъёссэс вераны кулэ. Сое 19-тӥ шуркынмонозь куриськонэн лэзёно. Ӵектосэз пумозяз вуттыны секциосъя ужанэ ӧтем ӧнерчиос юрттозы, нош тужгес устоеныз ӵектосэн йылпумъян ужрадын тодматозы. Туэ нимысьтыз ми мерлыко проектирование нуиськом, адямиослы малпанъёссэс шонер ӧре юрттом (валтыны — ред.). Нуналлэн пумаз пленарной заседание чортӥськом спонсор луыны быгатӥсьёсты, кинъёс быгато соку ик дурбасьтыны (ӵектос понна — ред.) Алина Чернова«Шундылэн» тӧроез верамъя, форуме 18-ысен 30 аресозь егитъёс пыриськыны быгато. Ужрад сярысь ялон туннэ гинэ шараямын ке но, мылкыд карисьёслэсь куронъёс вуизы ни, шуиз Алина Чернова. Озьы ик со ватсаз, удмурт егитъёслэн форумазы улосвыллэн тӧроез Александр Бречалов но пыриськоз шуыса. Тодэ вайытом, Удмурт егитъёслэсь форумзэс радъян мылкыдъёс сярысь 2-тӥ коньывуонэ улосвыл тӧроен пумиськон дыръя вераз «Удмурт Кенеш» огазеяськонлэн тӧроез Татьяна Ишматова. Зэм, ужрадэз шуркынмонэ ортчыны чакламын вал. Соку ик Александр Бречалов форум сяме пыӵаны но калыккуспо инлык басьтыны кулэ шуыса пусйиз, «егит финн-угоръёс котькуд ар Удмуртие мед ветлозы».  Нырысетӥез «Удмурт-а мон?» форум кык ар талэсь азьло ортчиз, отчы 100 удмурт егитъёс пыриськизы. Туэ радъясьёс тросгес калыкез возьмало.  Ватсалом, коньывуонэ Удмуртилэн тӧроез Александр Бречалов удмурт егитъёсын пумиськылӥз. Соку элькунлэн кивалтӥсез «Шундыкар» лагерез ортчытон понна коньдон краудфандинг амалэн бичаны дэмлаз. Тегъёс: Ижкар егитъёс Удмуртия УдмуртКенеш удмуртъёс Мерлык Шунды АлександрБречалов  